Metro beloof skenking om diere in PE te steriliseer | News24
LAST UPDATED: 2019-12-13, 13:23
Metro beloof skenking om diere in PE te steriliseer
Athol Trollip, Nelson Mandelabaai burgemeester.
VIR die eerste keer in die geskiedenis van die Nelson Mandelabaai-metro het die munisipaliteit geld vir ’n massiewe sterilisasie-veldtog vir diere bewillig.
’n Totaal van R250 000 van die metro se begroting word vir die veldtog om honde in arm gemeenskappe te steriliseer opsygesit.
Retief Odendaal, burgemeesterskomiteelid vir begroting en tesourie, sê die bedrag is in die begroting as deel van ’n “spesiale burgemeestersprojek” aangebring.
Die projek kom nadat ’n komitee, wat uit lede van die metro se onderskeie dierewelsynsorganisasies bestaan, volhard het in sy pleidooie aan die metro om munisipale wette strenger toe te pas wat die sterilisasie van honde en katte behels.
Volgens Marizanne Ferreira, komiteelid, het hulle verlede jaar met Athol Trollip, burgemeester, vergader en hul kommer uitgespreek oor die groot aantal diere wat nie gesteriliseer is in die metro nie en die owerhede se hulp gevra.
Ná vyf jaar wat dié komiteelede met vorige rolspelers en metro-leiers vergader het en telkens net leë beloftes gekry het, het Trollip onderneem om te help, sê Ferreira.
Benewens die metro se samewerking om strenger beheer oor diere uit te oefen het hulle ná die vergadering ’n oproep van Trollip se kantoor ontvang met nuus dat ’n begroting van R250 000 eksklusief vir ’n volskaalse sterilisasie-veldtog toegeken word.
“Ons het nooit gevra vir enige geld nie, net strenger toepassing van die regulasie en toe kom die bonus van geld vir ’n sterilisasie-veldtog wat absoluut deur die burgemeester gedryf is,” sê Ferreira.
Dié vreugde was bykans van korte duur toe die metro se aanpassingsbegroting ter tafel gelê en deur opposisielede afgekeur is.
Maar ondanks verlede week se chaotiese raadsvergadering, waarop opposisielede ’n mosie van wantroue teen Trollip ingedien het, is dié mosie nie aangehoor nie, maar die aanpassingsbegroting is goedgekeur.
Vir Ferreira en die komitee beteken dit dat die geld wel vir die sterilisasie-veldtog beskikbaar gemaak sal word.
“Die wonderlike nuus is eintlik nog oorweldigend. Daar is nou baie reëlings wat voorlê nadat ons weer met die burgemeester vergader het.”
Sy sê die begroting sal die sterilisasie van tussen 700 en 800 honde kan beteken.
“My mikpunt is om minstens 1 000 honde te steriliseer. Ons gaan die geld moet probeer rek. Ek hoop dat die opwinding van die munisipaliteit se hulp, sal oorspoel na van die veeartse en hulle instem om gratis te help.”